Document ID: 31983R2405

*****
ΚΑΝΟΝΙΣΜΟΣ (ΕΟΚ) αριθ. 2405/83 ΤΗΣ ΕΠΙΤΡΟΠΗΣ
της 25ης Αυγούστου 1983
ο οποίος τροποποιεί τον κανονισμό (ΕΟΚ) αριθ. 1059/83 περί συμφωνητικών αποθεματοποιήσεως επιτραπέζιου οίνου, γλευκών σταφυλής, συμπυκνωμένων γλευκών σταφυλής και ανακαθαρισμένων συμπυκνωμένων γλευκών σταφυλής
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 1595/83 (2), και ιδίως το άρθρο 7 παράγραφος 6, το άρθρο 8 παράγραφος 3, το άρθρο 9 παράγραφος 5 και το άρθρο 12α παράγραφος 5,
Εκτιμώντας:
ότι δεν υφίσταται, σήμερα, περιορισμός του αριθμού των συμφωνητικών αποθεματοποιήσεως που μπορούν να συνάψουν οι παραγωγοί για την ίδια κατηγορία προϊόντων κατά την ίδια περίοδο εμπορίας· ότι, υπό τις συνθήκες αυτές, είναι δυνατόν να πραγματοποιηθούν καταχρήσεις· ότι, για να αποφευχθούν οι καταχρήσεις αυτές, είναι σκόπιμο να προβλεφθεί, στα πλαίσια του κανονισμού (ΕΟΚ) αριθ. 1059/83 της Επιτροπής (3), περιορισμός του αριθμού των συμφωνητικών αποθεματοποιήσεως τα οποία μπορούν να συνάψουν οι παραγωγοί·
ότι η Επιτροπή Διαχειρίσεως Οίνων δεν διατύπωσε γνώμη εντός της προθεσμίας που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 5 του κανονισμού (ΕΟΚ) αριθ. 1059/83 αντικαθίσταται από το ακόλουθο κείμενο:
«Άρθρο 5
1. Για τους επιτραπέζιους οίνους του ίδιου τύπου, ή οι οποίοι βρίσκονται σε στενή οικονομική σχέση με τον ίδιο τύπο επιτραπεζίου οίνου που βρίσκεται στην ίδια οιναποθήκη, και για τους οποίους καθορίζεται το ίδιο ποσό ενίσχυσης, ο παραγωγός δεν μπορεί να συνάψει:
- περισσότερα από δύο συμφωνητικά μακράς διαρκείας και δύο συμφωνητικά κατ' εφαρμογή του άρθρου 12α του κανονισμού (ΕΟΚ) αριθ. 337/79 ανά περίοδο,
- περισσότερα από δύο συμφωνητικά μικρής διαρκείας κάθε ημερολογιακό μήνα.
Για καθένα από τα προϊόντα που αναφέρονται στο άρθρο 12 στοιχεία γ), δ) και ε), για τα οποία καθορίζεται το ίδιο ποσό ενισχύσεως, ο παραγωγός δεν μπορεί να συνάψει περισσότερα από δύο συμφωνητικά μακράς διαρκείας και δύο συμφωνητικά μικρής διαρκείας ανά περίοδο.
2. Με εξαίρεση τα συμφωνητικά αποθεματοποιήσεως που έχουν συναφθεί κατ' εφαρμογή του άρθρου 12α του κανονισμού (ΕΟΚ) αριθ. 337/79, τα συμφωνητικά αναφέρονται σε ελάχιστη ποσότητα 50 εκατολίτρων για τους επιτραπέζιους οίνους, 30 εκατολίτρων για τα γλεύκη και 10 εκατολίτρων για τα συμπυκνωμένα γλεύκη σταφυλής και τα ανακαθαρισμένα συμπυκνωμένα γλεύκη σταφυλής.»
Άρθρο 2
Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Σεπτεμβρίου 1983.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Βρυξέλλες, 25 Αυγούστου 1983.

Labels: 3
11
17
6